**Tammelan stadion** oli Tampereella Tammelassa sijaitseva jalkapallostadion, joka avattiin vuonna 1931. Stadion toimi Veikkausliigassa pelaavan Ilveksen miesten joukkueen, Kansallisessa Liigassa pelaavan Ilveksen naisten joukkueen, Kakkosessa pelaavan Tampere Unitedin sekä Miesten Ykkösessä pelaavan TPV:en kotikenttänä kauteen 2020 asti. Stadionin kapasiteetti oli 5 050 katsojaa.

Vanha stadion purettiin 2020–2021 ja sen paikalle rakennetaan uudentyyppinen, niin sanottu hybridistadion, johon jalkapallokentän lisäksi on rakennettu asuntoja ja kaupallisia tiloja.

Historia
--------

1926 Tampereen kaupunginvaltuuston päätöksen nojalla Tammelaan alettiin rakentaa pallokenttää. Rakennustyöt edistyivät rajallisten rahavarojen vuoksi hitaasti ja sitä vaikeutti entisestään 1920–1930-lukujen vaihteessa Suomea koetellut lama. Siksi pallokentän rakennustöitä tehtiinkin osittain kunnan lamantorjuntatoimenpiteinä järjestäminä varatöinä. Tammelan pallokenttä valmistui lopulta 1931 ja sai oman katsomon Kalevan puistotien puoleiselle sivustalle vuonna 1937. Pallokentän nurmi oli jo 1930-luvulla TUL:n mestaruussarjan ottelunäyttämönä. Vuonna 1993 pallokenttä sai nykyisen muotonsa, kun kentälle rakennettiin nykyiset katsomot sekä huoltotilat.

Stadionilla pelattiin pääsarjajalkapalloilua yhtäjaksoisesti vuosina 1993–1996 ja 1999–2004. Kaudella 2007 stadionilla pelattiin yksi pääsarjan ottelu Tampere United – TPS, joka päättyi tamperelaisten 3–0-voittoon. Vuonna 2009 Tampere Unitedin alhaiset katsojamäärät saivat joukkueen pohtimaan palaamisesta Ratinan stadionilta jälleen Tammelaan. Tämän johdosta Tampere United pelasi kokeilumielessä kaksi Suomen Cupin kotiottelua Tammelassa kaudella 2009  Pääsarjajalkapallo palasi takaisin Tammelaan kaudella 2015, kun Ilves palasi 18 vuoden tauon jälkeen Veikkausliigaan pelaten kaikki kotiottelunsa Tammelassa.

Ominaisuudet
------------

Tammelan stadionin yleisökapasiteetti oli 5 000 katsojaa. Katsomot on katettu. Vuonna 2002 stadionin katsomoihin asennettiin 3 100 numeroitua kuppi-istuinta, joskin kuppi-istuimet poistettiin myöhemmin muista kuin pääkatsomosta. Stadionin pääkatsomo veti 1 300, eteläkatsomo 1 500 ja päätykatsomot 864 katsojaa.

Tulevaisuus
-----------

Tampereen kaupunki suunnitteli nykyisen nurmen korvaamista lämmitetyllä kolmannen sukupolven tekonurmella. Tällä olisi pyritty parantamaan harjoittelumahdollisuuksia, sillä lämmitys takaisi sulan kentän miltei ympäri vuoden. Uutta tekonurmea olisi pitänyt alkaa rakentaa syksyllä 2009 jalkapallokauden päätyttyä, sillä vuonna 2008 kaupunki uusii Pyynikin urheilukentän vanhan hiekkatekonurmen. Syksyllä 2009 kävi ilmi ettei suunniteltuja kunnostamisia tehdä ainakaan ennen vuotta 2011.

Tampereen kaupungin liikuntapalveluiden käyttöpäällikkö Matti Kaario esitti, että perinteinen Tammela tulisi purkaa asuintalojen tieltä. Liikuntapalveluiden verkostosuunnitelmassa esitettiinkin jalkapallostadionin siirtämisestä keskustasta Hakametsään samalla, kun uutta jäähallia esiteltiin keskustaan. Tampereen kaupunki asettui kuitenkin joulukuussa 2012 Tammelan stadionin kehittämisen taakse sulkemisen ja gryndaamisen sijasta. Tammelan stadionin kehittäminen kirjattiin Tampereen pormestari Anna-Kaisa Ikosen pormestariohjelmaan ja kehittämiseen nimettiin oma ohjausryhmä. Kehittäjinä toimisi mahdollisesti rakennuskonserni Lemminkäinen sekä Ilves. Marraskuussa 2013 avattiin suunnittelukilpailu, jonka lähtökohtana on 6 000 - 8 000 paikkainen moderni jalkapallostadion yhdistettynä asuin, liike- ja toimistotiloihin. Suunnittelukilpailun voittajaksi valittiin 1.10.2014 "Hattutemppu"-nimellä kulkenut ehdotus, jossa jalkapallokenttä käännettäisiin itä-länsi-suunntaisesta pohjois-etelä-suuntaan ja kerroskorkeuksiltaan vaihtelevat asuin- ja liikerakennukset sijoiteltaisiin Salhojankadun ja Kalevan puistotien varteen päätyjen jäädessä pelkästään katsomotiloiksi. Tammelan stadionin kehittämisen mahdollistava asemakaava hyväksyttiin Tampereen kaupunginvaltuustossa 11.4.2016 äänin 59-8.

Viimeinen ottelu vanhalla stadionilla pelattiin 31. lokakuuta 2020. Tuolloin naisten liigan Ilves voitti PK-35 Vantaan maalein 4–1, yleisöä oli 214.

Vanhan stadionin purkutyöt alkoivat keväällä 2021.

Uusi stadion
------------

Uuden stadionin suunnittelukilpailuun halusi mukaan 22 ehdokasta, joista varsinaiseen suunnittelukilpailuun osallistumaan valittiin kuusi arkkitehtitoimistoa. Kilpailun tulos julkistettiin 1. lokakuuta 2014. Voittaneen esityksen *Hattutemppu* takana oli JKMM Arkkitehdit pääsuunnittelijana arkkitehti Samuli Miettinen. Tuomaristo palkitsi kunniamaininnalla ehdotuksen *Lynx Lynx*, jonka suunnittelivat Avanto Arkkitehdit Oy ja White Arkitekter AB.

Ennätykset
----------

Stadionin yleisöennätys on 5 490 katsojaa ottelussa TPV–HJK vuonna 1994.

| Yleisö | Ottelu | Päivämäärä | Sarja |
| --- | --- | --- | --- |
| 5 490 | TPV-HJK | 2.10.1994 | Veikkausliiga |
| 5 000 | Ilves–Haka | 16.7.2014 | Ykkönen |
|

Lähteet
-------

1. ↑  ILVES-HJK KIINNOSTAA - YLI 1000 LIPPUA MYYTY JO ENNAKKOON *ilvesedustus.com*.  Arkistoitu 6.7.2015. Viitattu 29.10.2015.
2. ↑
3. ↑  Tammelan eteläosa. Sami Suodenjoki. Koskesta voimaa. Tampereen yliopisto
4. ↑   (Arkistoitu – Internet Archive)
5. 1 2   [vanhentunut linkki]
6. ↑   (Arkistoitu – Internet Archive)
7. ↑  "Tammelan stadionin purkaminen olisi jalkapallon etu" *Tamperelainen*.  Arkistoitu 4.3.2016.
8. ↑   (Arkistoitu – Internet Archive)
9. ↑
10. ↑  Tammelan Stadion Tampereen kaupunki.  Arkistoitu 2.3.2022. Viitattu 24.4.2016.
11. ↑  Gynther, Mikko: Pahaan tappioputkeen ajautuneet Ilveksen naiset taistelevat sarjapaikastaan – "Haluamme voittaa Tammelassa viimeisen kerran" *Aamulehti*.  30.10.2020. Viitattu 24.11.2023.
12. ↑  Otteluraportti: Ilves – PK-35 VANTAA 4-1 – keltavihreiden ehjä suoritus palkittiin täydellä pistepotilla  31.10.2020. Tampereen Ilves. Viitattu 24.11.2023.
13. ↑  Palomaa, Antti: Merkittävä pala tamperelaista urheiluhistoriaa katoaa, kun Tammelan stadion puretaan uuden tieltä  24.4.2021. Yle. Viitattu 9.1.2024.
14. ↑  Tammelan jalkapallostadion, arkkitehtuurin suunnittelukilpailu, Arvostelupöytäkirja 22.9.2014 (PDF) (sivut 4, 14–16, 22–23)  22.9.2014. Tampereen kaupunki.  Arkistoitu 8.3.2022. Viitattu 23.11.2023.
15. ↑  Hattutemppu – Kilpailuehdotus (PDF)  2014. Tampereen kaupunki.  Arkistoitu 1.11.2020. Viitattu 23.11.2023.
16. ↑   (Arkistoitu – Internet Archive)

Aiheesta muualla
----------------

* Tammelan stadion